b'\n_START_ARTICLE_\nAdolfas Kazili\xc5\xabnas\n_START_PARAGRAPH_\nAdolfas Kazili\xc5\xabnas (1942 m. Baibokuose, Vabalninko vals\xc4\x8dius) \xe2\x80\x93 Lietuvos in\xc5\xbeinierius, chemikas technologas, habilituotas technologijos moksl\xc5\xb3 daktaras.\n_START_SECTION_\nBiografija\n_START_PARAGRAPH_\n1949 m. i\xc5\xa1tremtas \xc4\xaf Kimiltej\xc5\xb3 (Irkutsko sritis). 1956 m. gr\xc4\xaf\xc5\xbeo \xc4\xaf Lietuv\xc4\x85. 1967 m. baig\xc4\x97 Kauno politechnikos institut\xc4\x85. 1976 m. KPI apgyn\xc4\x97 disertacij\xc4\x85 \xe2\x80\x9eDa\xc5\xbeyt\xc5\xb3 kapronini\xc5\xb3 ir acetilceliuliozini\xc5\xb3 audini\xc5\xb3 fotochemin\xc4\x97s destrukcijos proces\xc5\xb3 ypatum\xc5\xb3 tyrimas\xe2\x80\x9c, chemijos moksl\xc5\xb3 kandidatas. 1989 m. Leningrado S. Kirovo tekstil\xc4\x97s ir lengvosios pramon\xc4\x97s institute apgyn\xc4\x97 disertacij\xc4\x85 \xe2\x80\x9eAcetilceliuliozini\xc5\xb3 ir poliamidini\xc5\xb3 tekstilini\xc5\xb3 med\xc5\xbeiag\xc5\xb3 atsparumo \xc5\xa1viesai padidinimo b\xc5\xabd\xc5\xb3 paie\xc5\xa1kos \xc4\xafdiegimas ir teorinis pagrindimas\xe2\x80\x9c, technikos moksl\xc5\xb3 daktaras._NEWLINE_1968\xe2\x80\x931975 m. dirbo Utenos trikota\xc5\xbeo fabrike, 1968\xe2\x80\x931969 m. technologas, 1969\xe2\x80\x931975 m. taurinimo cecho vir\xc5\xa1ininkas. 1975\xe2\x80\x931990 m. \xc5\xa1ilko audini\xc5\xb3 fabriko \xe2\x80\x9eKauno audiniai\xe2\x80\x9c centrin\xc4\x97s laboratorijos ved\xc4\x97jas, 1990\xe2\x80\x931991 m. UAB \xe2\x80\x9eEkonova\xe2\x80\x9c prie Kauno technologijos universiteto In\xc5\xbeinerin\xc4\x97s ekologijos katedros vyr. mokslinis bendradarbis, 1991\xe2\x80\x931995 m. Lietuvos valstybin\xc4\x97s kokyb\xc4\x97s inspekcijos vir\xc5\xa1ininkas. 1995\xe2\x80\x932002 m. d\xc4\x97st\xc4\x97 Vilniaus universitete, nuo 1998 m. profesorius. Nuo 2002 m. Lietuvos teis\xc4\x97s universiteto (nuo 2004 m. Mykolo Romerio universitetas) Strateginio valdymo ir politikos fakulteto. Valdymo teorijos katedros profesorius. 1995 m. sta\xc5\xbeavo Stokholmo universitete (\xc5\xa0vedija), 1996 m. ir 1997 m. Luveno karali\xc5\xa1kajame universitete (Belgija)._NEWLINE_1990\xe2\x80\x931995 m. Kauno miesto tarybos deputatas.\n_START_SECTION_\nMokslin\xc4\x97 veikla\n_START_PARAGRAPH_\nTyrim\xc5\xb3 sritis \xe2\x80\x93 tekstil\xc4\x97s med\xc5\xbeiag\xc5\xb3 chemin\xc4\x97 technologija (da\xc5\xbeymas, marginimas, terminis ir kitoks apdorojimas). 37 i\xc5\xa1radim\xc5\xb3 autorius.'